ROZHODNUTIE KOMISIE
z 25. mája 2007
o finančnom príspevku Spoločenstva Taliansku na zavedenie systému zbierania a analýzy epidemiologických informácií o katarálnej horúčke oviec
[oznámené pod číslom K(2007) 2166]
(Iba talianske znenie je autentické)
(2007/367/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho články 19 a 20,
keďže:
(1)
Katarálna horúčka oviec je ochorenie prenášané hmyzom Culicoïdes spp. Je to ochorenie, ktorého prenos má cezhraničný charakter a preto snahy o účinné sledovanie a boj proti nemu na úrovni jednotlivých štátov nie sú postačujúce. Na analýzu regionálneho a globálneho rozloženia infekcie katarálnej horúčky oviec, ako aj príslušných vektorov Culicoïdes je potrebný integrovaný prístup na úrovni Spoločenstva. Preto je najdôležitejšie, aby sa v členských štátoch zbierali a vymieňali epidemiologické informácie o katarálnej horúčke oviec s cieľom zaviesť primerané opatrenia na kontrolu choroby u tejto populácie, a aby sa tieto informácie overovali.
(2)
Zavedením dozornej siete Spoločenstva by sa umožnila účinná analýza rizika v rámci Spoločenstva, ako aj zníženie niektorých nákladov, ktoré vznikajú v rámci národných systémov.
(3)
V tomto kontexte geografické informačné systémy (GIS) zlepšujú možnosti analýz a umožňujú lepšie pochopenie procesu šírenia tohto ochorenia, ako aj jej dynamiky.
(4)
Inštitút Istituto Zooprofilattico Sperimentale dell’Abruzzo e del Molise „G. Caporale“, Teramo v Taliansku, ktorý je kolaboračným centrom Svetovej organizácie pre zdravie zvierat (OIE) v oblasti odborných veterinárnych školení, epidemiológie, bezpečnosti potravín blaha zvierat v súčasnosti zavádza internetové GIS na účely zbierania, uchovávania a analýzy údajov tákajúcich a sa sledovania katarálnej horúčky oviec (aplikácia BlueTongue NETwork). Tento systém môžu spoločne využívať aj ďalšie členské štáty a tretie krajiny, aby overili jeho efektívnosť ako nástroja na kontrolu tohto ochorenia a lepšie pochopili dynamiku a šírenie tohto ochorenia.
(5)
Na tento projekt by sa mal poskytnúť finančný príspevok, keďže by mohol prispieť k vývoju právnych predpisov Spoločenstva, pokiaľ ide o katarálnu horúčku oviec a v konečnom dôsledku aj boj proti nej.
(6)
V zmysle nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (2) sa veterinárne opatrenia majú financovať Európskym poľnohospodárskym záručným fondom. Na účely finančnej kontroly sa uplatňujú články 9, 36 a 37 uvedeného nariadenia.
(7)
Vyplatenie finančného príspevku Spoločenstva musí byť podmienené uskutočnením plánovaných činností a poskytnutím všetkých potrebných informácií zo strany príslušných orgánov.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Spoločenstvo poskytne Taliansku finančnú pomoc na projekt, ktorý predstavilo Taliansko, zameraný na zavedenie internetového systému na účely zbierania, uchovávania a analýzy údajov týkajúcich sa sledovania katarálnej horúčky oviec (BlueTongue NETwork application), ktorý vykoná inštitút Istituto Zooprofilattico Sperimentale dell’Abruzzo e del Molise „G. Caporale“, Teramo v Taliansku.
2. Musia sa splniť tieto podmienky:
a)
Systém sa musí zaviesť a sprístupniť všetkým členským štátom na ich žiadosť najneskôr 31. mája 2007.
b)
Taliansko musí zaslať technickú a finančnú správu Komisii najneskôr 30. septembra 2007. K finančnej správe musia byť priložené dokumenty, ktoré sú preukázateľným dôkazom vzniknutých nákladov a získaných výsledkov.
Článok 2
1. Finančná pomoc Spoločenstva, ktorá sa udeľuje Taliansku na projekt uvedený v článku 1, predstavuje 100 % nákladov na personál a nákladov na zariadenia vrátane hardvéru a softvéru a iného spotrebného materiálu, ktoré vzniknú inštitútu Istituto Zooprofilattico Sperimentale dell’Abruzzo e del Molise „G. Caporale“, Teramo, Taliansko v súvislosti s prácou uvedenou v článku 1 ods. 1 a neprekročia sumu 100 000 EUR.
2. Finančná pomoc Spoločenstva sa vypláca takto:
a)
70 % sa vypláca vo forme preddavku na žiadosť Talianska;
b)
zostatok sa vypláca po predložení správ a podporných dokumentov uvedených v článku 1 ods. 2 písm. b).
Článok 3
Toto rozhodnutie je určené Talianskej republike.
V Bruseli 25. mája 2007